ผบช.น. ยืนยันพร้อมสนับสนุน ศบค. เพิ่มความเข้มงวดข้อกำหนดในการควบคุมโรคโควิด-19 โดยเฉพาะขอความร่วมมือห้ามเดินทางหากไม่จำเป็น
พลตำรวจโทภัคพงศ์ พงษ์เภตรา ผู้บัญชาการตำรวจนครบาล ยืนยันในพื้นที่กรุงเทพมหานครตำรวจนครบาลพร้อมสนับสนุนภารกิจ กรณีที่ประชุม ศบค. ออกแนวทางข้อกำหนดยกระดับมาตรการจำกัดการเดินทาง 14 วัน เพื่อตั้งเป้าลดจำนวนผู้ป่วยโควิด-19 ให้ได้ภายใน 2-4 สัปดาห์ โดยตำรวจมีหน้าที่เกี่ยวกับการป้องกันการแพร่ระบาดโควิด คือ การตั้งจุดตรวจจุดสกัดร่วมกับทหารและกรุงเทพมหานคร เพื่อป้องกันการเคลื่อนย้ายแรงงาน และภารกิจดูแลแคมป์คนงาน โดยตำรวจนครบาล จะประสานหน่วยงานที่เกี่ยวข้อง เช่น หน่วยงานความมั่นคง และสาธารณสุข ซึ่งได้กำชับให้ตำรวจระดับปฏิบัติ คำนึงถึงความปลอดภัยด้านสาธารณสุขส่วนตัว ควบคุมการปฏิบัติหน้าที่อย่างเคร่งครัด         ส่วนกรณีตำรวจติดโควิด ผู้บัญชาการตำรวจนครบาล กล่าวว่า ตำรวจในสังกัดกองบัญชาการตำรวจนครบาล ฉีดวัคซีนไปแล้วร้อยละ 80 ส่วนที่ยังไม่ได้ฉีด คือ เคยติดเชื้อและเพิ่งหาย หรือมีโรคประจำตัว ก็จะมีการดำเนินมาตรการควบคุมโรคอย่างเคร่งครัด ไม่ว่าจะเป็นที่พักอาศัยครอบครัว และตั้งแต่มีการแพร่ระบาด มีตำรวจในสังกัดติดเชื้อโควิด-19 แล้วประมาณ 390 คนปัจจุบันยังคงติดเชื้อโควิดอยู่ 82 คน มีการกักตัว 107 คน